To motorcykler kolliderede tirsdag aften i Frederikshavn. To mænd er bragt på sygehuset. Den ene er mistænkt for at være påvirket af spiritus.

Onsdag aften klokken 20.42 gik det helt galt, da en 32-årig mand på en motorcykel ville svinge på Hånbækvej i Frederikshavn. Bag ham kørte en 22-årig mand på en motorcykel, og han nåede ikke at reagere, og kørte derfor ind i den 32-årige. Den 32-årige mand havde ikke hjelm på, og i første omgang var redningsfolkene bekymrede for skader på hans hoved, og han blev derfor hurtigt kørt på Aalborg Universitetshospital, hvor han blev lagt i kunstigt koma. Skaderne viste sig dog ikke at være så alvorlige som først antaget, og manden meldes torsdag morgen uden for livsfare. Det fortæller Poul Badsberg, der er vagtchef ved Nordjylland Politi. Den 22-årige blev bragt til Hjørring Sygehus. Han var chokeret og forslået, men kun lettere tilskadekommen. Motorcyklen, som den 32-årige kørte på, var ikke indregistreret. Der er desuden en mistanke om, at han var påvirket af spiritus, hvilken en blodprøve nu skal afklare.